ระเบียบ ก
ระเบียบ ก.ศป.
ว่าด้วยการย้ายและการเลื่อนตำแหน่งของตุลาการในศาลปกครองชั้นต้น
พ.ศ. ๒๕๕๔
 

โดยที่เป็นการสมควรปรับปรุงหลักเกณฑ์เกี่ยวกับการย้ายและการเลื่อนตำแหน่งของตุลาการในศาลปกครองชั้นต้นให้เหมาะสมและชัดเจนยิ่งขึ้น

อาศัยอำนาจตามความในมาตรา ๑๕ วรรคสี่ มาตรา ๑๙ และมาตรา ๒๗
แห่งพระราชบัญญัติจัดตั้งศาลปกครองและวิธีพิจารณาคดีปกครอง พ.ศ. ๒๕๔๒ ก.ศป.
โดยความเห็นชอบของที่ประชุมใหญ่ตุลาการในศาลปกครองสูงสุดออกระเบียบไว้ ดังต่อไปนี้

ข้อ ๑ ระเบียบนี้เรียกว่า
ระเบียบ ก.ศป. ว่าด้วยการย้ายและการเลื่อนตำแหน่งของตุลาการในศาลปกครองชั้นต้น
พ.ศ. ๒๕๕๔

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบ
ก.ศป. ว่าด้วยการย้ายตุลาการศาลปกครอง พ.ศ. ๒๕๔๕
บรรดาระเบียบ
หรือข้อบังคับอื่นใดในส่วนที่บัญญัติไว้แล้วในระเบียบนี้หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ ให้ ก.ศป.
มีอำนาจตีความและวินิจฉัยปัญหาเกี่ยวกับการปฏิบัติตามระเบียบนี้

ข้อ ๕ ให้ประธานศาลปกครองสูงสุดรักษาการตามระเบียบนี้
และให้มีอำนาจออกประกาศหรือคำสั่งเพื่อประโยชน์ในการปฏิบัติตามระเบียบนี้

หมวด ๑
บททั่วไป
 

ข้อ ๖ ให้ประธานศาลปกครองสูงสุดเสนอรายชื่อการพิจารณาย้ายและเลื่อนตำแหน่งของตุลาการในศาลปกครองชั้นต้น
ให้ ก.ศป. พิจารณาให้ความเห็นชอบ ทั้งนี้
ตามหลักเกณฑ์และวิธีการที่กำหนดในระเบียบนี้

ข้อ ๗ การย้ายและการเลื่อนตำแหน่งประจำปีของตุลาการในศาลปกครองชั้นต้นให้กระทำได้ในกรณีดังต่อไปนี้
(๑) กรณีปกติ ได้แก่
การย้ายและการเลื่อนตำแหน่งโดยให้มีผลตั้งแต่วันที่ ๑ เมษายนของแต่ละปี
และการย้ายและการเลื่อนตำแหน่งแทนผู้ซึ่งพ้นจากตำแหน่งเพราะเหตุตามมาตรา ๒๑ (๓) แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒ โดยให้มีผลตั้งแต่วันที่ ๑ ตุลาคมของแต่ละปี
(๒) กรณีพิเศษ ได้แก่
การย้ายและการเลื่อนตำแหน่งเพื่อแต่งตั้งให้ไปดำรงตำแหน่งในศาลปกครองในภูมิภาคที่เปิดทำการใหม่
และการย้ายและการเลื่อนตำแหน่งเพื่อแต่งตั้งเพิ่มเติมตามความจำเป็นเพื่อแก้ไขข้อขัดข้องในการย้ายและการเลื่อนตำแหน่งตามข้อนี้

ข้อ ๘ การจัดลำดับอาวุโสของตุลาการในศาลปกครองชั้นต้นให้พิจารณาตามลำดับดังนี้
(๑) ตำแหน่งปัจจุบันผู้ใดดำรงตำแหน่งก่อน
(๒) ถ้าดำรงตำแหน่งปัจจุบันพร้อมกัน
ให้พิจารณาเทียบการดำรงตำแหน่งในศาลปกครองชั้นต้นย้อนหลังลงไปตามลำดับว่าผู้ใดดำรงตำแหน่งนั้น
ๆ ก่อน
(๓) ถ้าพิจารณาตาม (๑) และ (๒) แล้ว ยังจัดลำดับอาวุโสไม่ได้ ให้
ก.ศป. พิจารณาเป็นรายบุคคล

ข้อ ๙ ในกรณีที่มีความเหมาะสมและเพื่อประโยชน์อย่างยิ่งแก่ราชการศาลปกครอง
ก.ศป. อาจมีมติด้วยคะแนนเสียงสองในสามของจำนวนกรรมการตุลาการศาลปกครองทั้งหมดเท่าที่มีอยู่ในที่ประชุมในขณะลงมติ
ยกเว้นหลักเกณฑ์การย้ายและการเลื่อนตำแหน่งตุลาการในศาลปกครองชั้นต้นตามระเบียบนี้ได้

หมวด ๒
การย้ายและการเลื่อนตำแหน่ง
 

ข้อ ๑๐ ให้ตุลาการในศาลปกครองชั้นต้นยื่นแบบแสดงข้อมูลประกอบการพิจารณาย้ายสับเปลี่ยนหมุนเวียนตำแหน่งตุลาการในศาลปกครองชั้นต้นต่ออธิบดีศาลปกครองชั้นต้นเพื่อใช้ประกอบการพิจารณาย้ายตุลาการในศาลปกครองชั้นต้นประจำปี
ปีละ ๑ ครั้ง ภายในเดือนพฤศจิกายนของทุกปีตามแบบที่ ก.ศป. กำหนด
สำหรับกรณีอธิบดีศาลปกครองชั้นต้นให้ยื่นแบบแสดงข้อมูลดังกล่าวต่อประธานศาลปกครองสูงสุด

ข้อ ๑๑ การย้ายและการเลื่อนตำแหน่งตุลาการในศาลปกครองชั้นต้นประจำปีกรณีปกติให้พิจารณาย้ายตุลาการในศาลปกครองชั้นต้นให้แล้วเสร็จก่อนจึงพิจารณาเลื่อนตำแหน่ง
ทั้งนี้ ให้ประธานศาลปกครองสูงสุดเสนอรายชื่อการพิจารณาย้ายและเลื่อนตำแหน่งของตุลาการในศาลปกครองชั้นต้น
ให้ ก.ศป. พิจารณาภายในเดือนมกราคมและเดือนกรกฎาคมของทุกปี

ข้อ ๑๒ การย้ายและการเลื่อนตำแหน่งตุลาการในศาลปกครองชั้นต้นประจำปีกรณีพิเศษให้ดำเนินการโดยมิต้องพิจารณาย้ายก่อนก็ได้
และให้ประธานศาลปกครองสูงสุดเสนอรายชื่อการพิจารณาย้ายและเลื่อนตำแหน่งของตุลาการในศาลปกครองชั้นต้นให้
ก.ศป. พิจารณาต่อไป

ส่วนที่ ๑
การย้าย
 

ข้อ ๑๓ การย้ายตุลาการในศาลปกครองชั้นต้นให้ไปดำรงตำแหน่งที่ต่ำกว่าเดิมจะกระทำมิได้

ข้อ ๑๔ การย้ายตุลาการในศาลปกครองชั้นต้นให้พิจารณาตามหลักอาวุโส
ประกอบกับหลักเกณฑ์ระยะเวลาในการดำรงตำแหน่ง
ความเหมาะสมในด้านตัวบุคคลและการปฏิบัติหน้าที่และประโยชน์ของทางราชการเป็นสำคัญ
โดยให้นำความเห็นของประธานศาลปกครองสูงสุดหรืออธิบดีศาลปกครองชั้นต้น แล้วแต่กรณี
และรายงานการประเมินผลการปฏิบัติราชการประจำปีของตุลาการในศาลปกครองชั้นต้นมาใช้ประกอบการพิจารณาร่วมกับหลักเกณฑ์อื่น
ๆ ด้วย
หากผลการพิจารณาตุลาการในศาลปกครองชั้นต้นตามหลักเกณฑ์ในวรรคหนึ่งใกล้เคียงกัน
ให้พิจารณาตุลาการในศาลปกครองชั้นต้นที่ปฏิบัติหน้าที่ในศาลปกครองยะลาก่อนเป็นลำดับแรก
กรณีมีความจำเป็นที่จะต้องย้ายตุลาการในศาลปกครองชั้นต้นเพื่อแต่งตั้งให้ไปดำรงตำแหน่งในระดับเดียวกันซึ่งเป็นตำแหน่งว่างในศาลอื่น
และไม่มีตุลาการในศาลปกครองชั้นต้นแสดงข้อมูลที่จะย้ายไปดำรงตำแหน่งดังกล่าว
ให้ย้ายตุลาการในศาลปกครองชั้นต้นตามลำดับอาวุโสจากผู้มีลำดับอาวุโสน้อยไปหามาก
เว้นแต่กรณีมีเหตุจำเป็นเกี่ยวกับสุขภาพซึ่งได้รับการรับรองจากแพทย์ที่ ก.ศป.
กำหนด หรือมีเหตุจำเป็นอันเนื่องมาจากการมอบหมายให้ปฏิบัติหน้าที่เฉพาะเพื่อประโยชน์อย่างยิ่งแก่ราชการศาลปกครอง
ก.ศป.
อาจมีมติด้วยคะแนนเสียงสองในสามของจำนวนกรรมการตุลาการศาลปกครองทั้งหมดเท่าที่มีอยู่ในที่ประชุมในขณะลงมติ
เห็นชอบให้ตุลาการผู้นั้นปฏิบัติหน้าที่ดังกล่าวต่อไปได้

ข้อ ๑๕ ตุลาการศาลปกครองชั้นต้นที่ได้รับการโปรดเกล้าฯ
แต่งตั้งเป็นครั้งแรก จะต้องปฏิบัติหน้าที่ในศาลปกครองกลางอย่างน้อยหนึ่งปีนับแต่ได้รับการโปรดเกล้าฯ
แต่งตั้ง จึงจะให้ย้ายไปปฏิบัติหน้าที่หรือให้ไปช่วยทำงานชั่วคราวในศาลปกครองชั้นต้นอื่น

ข้อ ๑๖ ตุลาการในศาลปกครองชั้นต้นที่ได้รับการแต่งตั้งให้ไปปฏิบัติหน้าที่ในศาลปกครองชั้นต้นใด
จะต้องปฏิบัติหน้าที่ในศาลปกครองชั้นต้นนั้นอย่างน้อยสองปี
จึงให้ย้ายไปปฏิบัติหน้าที่ในศาลปกครองชั้นต้นอื่น เว้นแต่กรณีได้รับการแต่งตั้งให้ไปปฏิบัติหน้าที่ในศาลปกครองยะลา
ให้ตุลาการผู้นั้นได้รับการพิจารณาย้ายได้เมื่อปฏิบัติหน้าที่ครบหนึ่งปี
หรือได้รับความเห็นชอบจาก ก.ศป. ให้ย้ายก่อนระยะเวลาดังกล่าว ทั้งนี้
การปฏิบัติหน้าที่ดังกล่าวให้นับรวมถึงการช่วยทำงานชั่วคราวในศาลนั้นด้วย

ข้อ ๑๗ ตุลาการในศาลปกครองชั้นต้นจะปฏิบัติหน้าที่ในศาลปกครองชั้นต้นใดติดต่อกันเกินกว่าสี่ปีมิได้
เว้นแต่กรณีที่มีความเหมาะสมหรือมีเหตุจำเป็นอย่างยิ่งเพื่อประโยชน์แก่ราชการศาลปกครอง
ก.ศป. อาจมีมติเห็นชอบให้ดำรงตำแหน่งในศาลปกครองชั้นต้นนั้นต่อไปได้ ทั้งนี้
การปฏิบัติหน้าที่ดังกล่าวให้นับรวมถึงการช่วยทำงานชั่วคราวในศาลนั้นด้วย

ข้อ ๑๘ ให้ ก.ศป.
ย้ายตุลาการในศาลปกครองชั้นต้นที่ปฏิบัติหน้าที่ในศาลปกครองกลางติดต่อกันเกินสี่ปี
ไปดำรงตำแหน่งในศาลปกครองในภูมิภาคในคราวเดียวกับการย้ายประจำปีกรณีปกติ โดยให้ย้ายตุลาการในศาลปกครองชั้นต้นตามระยะเวลาดำรงตำแหน่งจากมากไปหาน้อยหากมีระยะเวลาดำรงตำแหน่งเท่ากัน
ให้ย้ายตามลำดับอาวุโสจากน้อยไปหามาก ทั้งนี้ เท่าที่จะมีตำแหน่งให้ย้ายได้

ส่วนที่ ๒
การเลื่อนตำแหน่ง
 

ข้อ ๑๙ ตุลาการในศาลปกครองชั้นต้นที่จะได้รับการเลื่อนตำแหน่งจะต้องเป็นผู้ที่มีความรู้ความสามารถ
มีความเหมาะสม และมีระยะเวลาในการดำรงตำแหน่งตามหลักเกณฑ์ที่กำหนดในส่วนนี้ ทั้งนี้
ให้คำนึงถึงประโยชน์ทางราชการเป็นสำคัญ
และไม่ต้องได้รับความยินยอมจากตุลาการในศาลปกครองชั้นต้น

ข้อ ๒๐ ตุลาการในศาลปกครองชั้นต้นที่จะได้รับการเลื่อนตำแหน่งจะต้องมีระยะเวลาในการดำรงตำแหน่งดังนี้
(๑)
ผู้ที่จะได้รับการพิจารณาให้ดำรงตำแหน่งตุลาการหัวหน้าคณะศาลปกครองชั้นต้นหรือเทียบเท่า
จะต้องมีระยะเวลาในการดำรงตำแหน่งตุลาการศาลปกครองชั้นต้นไม่น้อยกว่าสามปี
(๒)
ผู้ที่จะได้รับการพิจารณาให้ดำรงตำแหน่งรองอธิบดีศาลปกครองชั้นต้นหรือเทียบเท่า จะต้องมีระยะเวลาในการดำรงตำแหน่งตุลาการหัวหน้าคณะศาลปกครองชั้นต้นหรือเทียบเท่าไม่น้อยกว่าสองปี
(๓)
ผู้ที่จะได้รับการพิจารณาให้ดำรงตำแหน่งอธิบดีศาลปกครองชั้นต้นหรือเทียบเท่า
จะต้องมีระยะเวลาในการดำรงตำแหน่งรองอธิบดีศาลปกครองชั้นต้นหรือเทียบเท่าไม่น้อยกว่าสองปี

ข้อ ๒๑ การพิจารณาความรู้ความสามารถและความเหมาะสมเพื่อเลื่อนให้ดำรงตำแหน่งตุลาการในศาลปกครองชั้นต้น
ให้พิจารณาตามหลักอาวุโส ประกอบกับความรู้ความสามารถในการปฏิบัติราชการและความเหมาะสมในการดำรงตนตามรายงานการประเมินผลการปฏิบัติราชการประจำปีของตุลาการในศาลปกครองชั้นต้น
และบัญชีลำดับศาลที่ ก.ศป. กำหนด
กรณีที่มีการเสนอให้เลื่อนตำแหน่งตุลาการในศาลปกครองชั้นต้นข้ามลำดับอาวุโส
ให้ระบุเหตุผลในการพิจารณาเช่นว่านั้นไว้ด้วย

ข้อ ๒๒ การพิจารณาความรู้ความสามารถและความเหมาะสมเพื่อเลื่อนให้ดำรงตำแหน่งผู้บริหารศาล
ให้คำนึงถึงความรู้ความสามารถในการบริหารงานศาลไม่ยิ่งหย่อนไปกว่าหลักอาวุโสโดยให้พิจารณาถึงความเป็นผู้นำ
การแก้ปัญหา การตัดสินใจ มนุษยสัมพันธ์ ความเอาใจใส่ ความรับผิดชอบในการปฏิบัติตามกฎหมายเพื่อรักษาประโยชน์ของทางราชการและประชาชน
และประสบการณ์ในการทำงานของผู้นั้นด้วย

บทเฉพาะกาล
 

ข้อ ๒๓ ให้นับระยะเวลาการดำรงตำแหน่งของตุลาการในศาลปกครองชั้นต้นซึ่งดำรงตำแหน่งใดก่อนวันที่ระเบียบนี้ใช้บังคับเป็นระยะเวลาที่ดำรงตำแหน่งตามระเบียบนี้ด้วย


ประกาศ
ณ วันที่ ๒๒ ธันวาคม พ.ศ. ๒๕๕๔
หัสวุฒิ
วิฑิตวิริยกุล
ประธานศาลปกครองสูงสุด
ประธานกรรมการตุลาการศาลปกครอง













ปณตภร/ผู้จัดทำ
๑๗ มกราคม ๒๕๕๕

















































[๑] ราชกิจจานุเบกษา
เล่ม ๑๒๙/ตอนที่ ๖ ก/หน้า ๒๕/๑๓ มกราคม ๒๕๕๕